Publication: Magyar Közlöny
Issue: MK-1998-92 (Year: 1998, Number: 92)
Era: 1990-2004
Section: alkotmányjogi panasz megfelel-e az Alkotmánybíróságról szóló 1989. évi XXXII. törvény (a továbbiakban:
Paragraph Index: 354

alkotmányjogi panasz megfelel-e az Alkotmánybíróságról szóló 1989. évi XXXII. törvény (a továbbiakban: Abtv.) 48. §-ában előírt jogi feltételeknek. Az Abtv. hivatkozott rendelkezése szerint az Alkotmányban biztosított jogainak megsértése miatt alkotmányjogi panasszal fordulhat az Alkotmánybírósághoz az, akinek a jogsérelme az alkotmányellenes jogszabály alkalmazása folytán következett be, és egyéb jogorvoslati lehetőségeit már kimerítette, illetőleg más jogorvoslati lehetőség nincs számára biztosítva. Az alkotmányjogi panaszt a jogerős határozat kézbesítésétől számított hatvan napon belül lehet írásban benyújtani. Az Alkotmánybíróság több esetben járt el olyan indítványok alapján, amelyekben az indítványozók — alkotmányjogi panasz keretében — a rendelkezésre álló jogorvoslat (panasz) kimerítése után meghozott olyan határozatot sérelmeztek, amelyet a büntetőeljárás során, a bírósági eljárást megelőzően hoztak. E határozatoknak az a sajátossága, hogy — szemben a bírósági ügydöntő határozatokkal — nem fűződik hozzájuk jogerő-hatás. Az Alkotmánybíróság következetes gyakorlata szerint — mivel e döntések nemcsak az eljárás alá vont személyek, hanem „kívülálló” személyek alkotmányos jogait is érinthetik — nincs törvényi akadálya annak, hogy az önállóan biztosított jogorvoslati jog (panaszjog, fellebbezési jog) kimerítése után — az Abtv. 48. § (2) bekezdésében meghatározott határidőn belül — alkotmányjogi panaszként bírálja el a nyomozást megtagadó, illetve megszüntető határozatok, [40/1993. (VI. 30.) AB hat., ABH 1993. 288.], valamint a büntetőeljárási kényszercselekményekkel kapcsolatos határozatok (715/D/1994., ABH 1997. 584., 586.) ellen benyújtott indítványokat: „Az Alkotmánybíróság álláspontja szerint a rendelkezésre álló jogorvoslatok kimerítése után nincs akadálya alkotmányjogi panasz benyújtásának a büntetőeljárás folyamán hozott hatósági határozatok ellen pusztán amiatt, mert a büntetőjogi felelősség megállapítása még folyamatban van.” (ABH 1997. 587.) Az indítványozó kérelmét az Abtv. 48. §-ában előírt 60 napon belül nyújtotta be, ezért — a fentieket is figyelembe véve — az alkotmányjogi panasz feltételeinek megfelel. III. Az indítvány részben megalapozott.

Source: https://magyarkozlony.hu/hivatalos-lapok/ac56d23989951efec19b0c1fc1a1eb529ed59803/dokumentumok/c7a43d530b31dfc73216dae78c1588e8c12354d4/letoltes